Нурдинов Алмаз
Нурдинов Алмаз - жазуучу, журналист. Алай районунун Миязды айылында 1957-жылы 27-октябрда туулган. 

1973-жылы айылындагы Я.М.Свердлов атындагы орто мектепти аяктап, 2 жыл чарбада иштеп, 1980-жылы Кыргыз мамлекеттик университетинин журналистика бөлүмүн ийгиликтүү бүтүргөн. 

Советтик Армиянын катарында кызмат өтөп келип, 1982-жылдан Ош облустук «Ленин жолу» (азыркы «Ош жаңырыгы») гезитине корректор, кабарчы, бөлүм башчы, жооптуу катчынын орунбасары, жооптуу катчы, республикалык «Кыргыз руху» гезитинин түштүк аймагы боюнча кабарчысы болгон. 2006-жылдан «Ош жаңырыгы» гезитинин башкы редакторунун биринчи орун басары болуп иштеп, 2007-жылы 17-октябрда Кыргызстан Журналисттер союзунун Ош облустук бөлүмүнүн төрагасы болуп шайланган.

1989–1999-жж. Оогандык кыргыздарга Кыргызстандын жана Тажикстандын делегациясы менен 10 жолу барган. 1992-жылы Ооганстандан Пакистан аркылуу Түркиянын Ван облусунун Эржиш районунун Улуу-Памир айылына Рахманкул хандын жетекчилиги менен ооп кеткен кыргыздарга журналисттик иликтөө салып алардын жашоо турмуш абалы тууралуу макалаларын республикалык гезиттерге жарыялаган. 

1998-жылы 14-августта Оогандык кыргыздарга Рахманкул хандан кийин башчылык кылган Абдурашитти үч адамы менен беш күнгө Ош шаарына алып келип облустун, Кара-Суу районунун, Ош шаарынын жетекчилерине, Оштогу мекеме ишканалардын жамааттарына жолуктурган. Алар тарыхта Ош облусуна алгачкы жолу келишкен оогандык кыргыздар болушкан.

Ошондой эле Туркияда, Өзбекстанда, Тажикстанда жашап жаткан кыргыздар тууралуу да бир нече макалаларды басма сөз беттерине жарыялаган. 

Көркөм адабий чыгармалары, аңгемелери, новеллалары, республикалык, облустук гезиттерге жарыяланып келет. 

Ал Кыргызстан Компартиясынын Ош облустук комитетинин, Кыргызстан Журналисттер союзунун, Ош облустук мамлекеттик администрациясынын, Тажикстандын Мургаб райондук администрациясынын Ардак грамоталары менен сыйланган. «Алтын калем» сынагынын, «Сорос-Кыргызстан» эл аралык фондусунун сынагынын жана республикалык, облустук сынактардын бир нече жолку жеңүүчүсү. 

Баткен коогалаңын ыкчам чагылдыргандыгы үчүн Кыргыз Республикасынын Президентинин Ардак грамотасы, Россиядагы Ооган согушунун ардагерлеринин «Ата Мекен алдындагы кызматы үчүн» медалы жана Кыргыз Республикасынын Маданият министрлигинин «Кыргыз Республикасынын маданиятынын отличниги» төш белгиси менен сыйланган. 

1986-жылдан Журналисттер союзунун, 1996-жылдан Кыргыз Республикасынын Жазуучулар союзунун мүчөсү.

Жарык көргөн китеби

Оогандык кыргыздар. – Ош, 1992.

Колдонулган адабияттар
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
 Кыргыз Республикасынын жазуучулары